FI Euroopan unionin virallinen lehti CE 84/747

(2004/C 84 E/0842)

KIRJALLINEN KYSYMYS E-4056/03

esittäjä(t): Elspeth Attwooll (ELDR) komissiolle

(13. tammikuuta 2004)

Aihe: Yhteisön ympäristölainsäädännön täytäntöönpano

Yhteisön ympäristölainsäädännön täytäntöönpanoa ja sen valvontaa koskevaan neljänteen vuosittaiseen arviointiin sisältyvä komission tulostaulu osoittaa, että Iso-Britannia on ollut erityisen haluton sisällyttämään direktiivit lainsäädäntöönsä asianmukaisten määräaikojen puitteissa. Voiko komissio tässä yhteydessä verrata Skotlannin aluehallitusta muuhun Isoon-Britanniaan ja muuhun EU:hun sen osalta, onko se pannut yhteisön ympäristölainsäädännön asianmukaisesti täytäntöön toimivaltaansa kuuluvilla aloilla, vai onko se jättänyt sen tekemättä?

Koska neljännessä vuosittaisessa arvioinnissa korostetaan myös jatkuvia ongelmia yhteisön ympäristölainsäädännön täytäntöönpanossa kaikkialla EU:ssa, mihin toimiin komissio on ryhtynyt parantaakseen täytäntöönpanon tasoa, ja miten mainitut toimet ovat tuottaneet tulosta tähän mennessä? Mitä lisävaltuuksia komissio haluaisi itselleen lainsäädännön täytäntöönpanon valvontaa varten?

Margot Wallströmin komission puolesta antama vastaus

(17. helmikuuta 2004)

Yhdistyneen kuningaskunnan saavutukset yhteisön ympäristölainsäädännön saattamisessa osaksi kansallista lainsäädäntöä eivät eroa merkittävästi muista jäsenvaltioista. Arvoisa parlamentin jäsen viittaa luultavasti neljännen vuosikatsauksen sivulla 44 olevaan taulukkoon ja kuvioon, jonka mukaan Yhdistynyttä kuningaskuntaa vastaan on nostettu kansallisten täytäntöönpanotoimenpiteiden ilmoittamatta jättämisen vuoksi 21 kannetta, joiden käsittely oli 31. joulukuuta 2002 mennessä vielä kesken, kun kaikkien jäsenvaltioiden osalta luku on 97 (eli Yhdistyneen kuningaskunnan osuus on 21,6 % kaikista käsiteltävänä olevista kanteista).

Viimeisimpien, 31. joulukuuta 2003 päivättyjen numerotietojen mukaan tilanne on kuitenkin toisenlainen. Käsittely on tällä hetkellä kesken ainoastaan viidessä Yhdistynyttä kuningaskuntaa koskevassa rikkomis-tapauksessa, kun luku on kaikkien jäsenvaltioiden osalta 79 (Yhdistyneen kuningaskunnan osuus on siis 6,3 % kaikista tapauksista, joten se on jäsenvaltioiden joukossa keskitasoa). Tähän tilastolliseen muutokseen on vaikuttanut merkittävästi Euroopan yhteisöjen tuomioistuimen asiassa C-30/01 hiljattain antama tuomio, jonka mukaan joitakin sisämarkkinadirektiivejä, joissa on asetettu ympäristöön liittyviä oheistavoitteita, ei tarvitse panna täytäntöön Gibraltarin alueella. Näin ollen useiden Yhdistynyttä kuningaskuntaa vastaan täytäntöönpanotoimien ilmoittamatta jättämisen vuoksi nostettujen kanteiden käsittely on voitu lopettaa.

On mahdotonta sanoa, mikä osa kansallisessa täytäntöönpanossa kohdatuista ongelmista johtuu Skotlannin hallituksesta. Komissio tutkii jäsenvaltioiden rikkomistapaukset riippumatta siitä, mikä on niiden alueellinen jakauma. On jäsenvaltioiden asia päättää, miten direktiivit saatetaan osaksi kansallista lainsäädäntöä, ja ne päättävät myös, kuinka paljon kansallisia säädöksiä täytäntöönpano käsittää.

Yhteisön lainsäädännön soveltamisen tehokkaammasta valvonnasta 11. joulukuuta 2002 annetun komission tiedonannon (1) mukaisesti komissiossa on meneillään useita hankkeita yhteisön ympäristölainsäädännön täytäntöönpanon tehostamiseksi. Täytäntöönpanoa tehostetaan kantelumenettelyn ja rikkomisesta johtuvan menettelyn lisäksi myös monilla ennakoivilla toimenpiteillä, kuten jäsenvaltioiden viranomaisten kanssa järjestettävillä ns. pakettikokouksilla, tarjoamalla tietoja parhaista täytäntöönpanoa koskevista esimerkeistä, toimittamalla jäsenvaltioille täytäntöönpanoa koskevia suuntaviivoja, julkaisemalla täytäntöönpanoraportteja (kuten neljäs vuosikatsaus) sekä antamalla ennakkovaroituksia uusista yhteisön direktiiveistä niiden hyväksymisen jälkeen ja ennen täytäntöönpanolle asetetun määräajan umpeutumista.

Kysyjä tiedustelee myös, tarvitseeko komissio lisävaltuuksia yhteisön ympäristölainsäädännön täytäntöönpanemiseksi. Komission mielestä se on saanut EY:n perustamissopimuksessa riittävät valtuudet seurata ja valvoa yhteisön ympäristölainsäädännön noudattamista.

(1) KOM(2002) 725 lopullinen.